VSRS Sklep Cp 11/2025
Sodna praksa Vrhovnega sodišča, 2025-06-24

dr. Mateja Končina Peternel (preds.), Katarina Parazajda (poroč.), mag. Nina Betetto

pritožba zoper odločbo sodišča druge stopnje - pritožba zoper sklep o razveljavitvi sodbe sodišča prve stopnje - nedovoljeni pritožbeni razlogi - zavrnitev pritožbe

Pritožba, v kateri pritožnik ne nasprotuje razlogom sodišča druge stopnje za razveljavitev odločbe sodišča prve stopnje, ampak se ukvarja z vsebinskim vidikom odločitve in v resnici uveljavlja pritožbene razloge iz 338. člena ZPP, zato ne more biti uspešna.

Pritožba se zavrne in se izpodbijani sklep potrdi.

1. Sodišče prve stopnje je odločilo, da se A.A. sprejme na zdravljenje v oddelek pod posebnim nadzorom Psihiatrične bolnišnice ...; po končanem zdravljenju pa se premesti in za eno leto sprejme na varovani oddelek socialno varstvenega zavoda ....

2. Zoper tak sklep se je zaradi prezasedenosti kapacitet pritožil .... Sodišče druge stopnje je pritožbi po uradni dolžnosti ugodilo in sklep sodišča prve stopnje spremenilo tako, da je zdravljenje v oddelku pod posebnim nadzorom Psihiatrične bolnišnice ... omejilo na največ dva meseca. Odločitev o sprejemu na varovani oddelek socialno varstvenega zavoda brez privolitve pa je razveljavilo, ker je ugotovilo, da akutno bolnišnično zdravljenje A.A. še ni zaključeno.

3. Zoper tak sklep se pritožuje predlagatelj. Meni, da izpodbijani sklep nesorazmerno posega v pravice in koristi varovanca in je v nasprotju z njegovim dejanskim stanjem, voljo in dostojanstvom. Sprejet je bil že na varovani oddelek ..., zaradi izpodbijane odločitve pa je bil iztrgan iz okolja, v katerem je uspešno vzpostavil občutek varnosti, domačnosti in stabilnosti. Njegovo stanje se bo zato drastično poslabšalo.

4. Varstveni zavod ... v odgovoru na pritožbo navaja, da ima 117 % zasedene kapacitete in enajst oseb, ki čakajo na sprejem.

6. V skladu s 1. odstavkom 357.a člena Zakona o pravdnem postopku (ZPP) v zvezi s 366. členom ZPP je zoper sklep sodišča druge stopnje o razveljavitvi odločbe in vrnitvi zadeve sodišču prve stopnje dovoljena pritožba. V skladu z 2. odstavkom 357.a člena ZPP se sme sklep izpodbijati le iz razloga, da je sodišče druge stopnje razveljavilo odločbo sodišča prve stopnje in zadevo vrnilo v novo odločanje, čeprav bi kršitev postopka glede na njeno naravo lahko samo odpravilo ali bi glede na naravo stvari in okoliščine primera lahko samo dopolnilo postopek oziroma odpravilo pomanjkljivosti ali če bi samo moralo odpraviti nov postopek. Pritožba po 357.a členu ZPP je torej namenjena samo preizkusu pravilnosti uporabe kasatoričnega, namesto reformatoričnega pooblastila. Pritožba, v kateri pritožnik ne nasprotuje razlogom sodišča druge stopnje za razveljavitev odločbe sodišča prve stopnje, ampak se ukvarja z vsebinskim vidikom odločitve in v resnici uveljavlja pritožbene razloge iz 338. člena ZPP, zato ne more biti uspešna.

7. Ker gre za neupošteven pritožbeni razlog, je Vrhovno sodišče pritožbo zavrnilo in potrdilo sklep sodišča druge stopnje (2. točka 365. člena ZPP v zvezi s šestim odstavkom 357.a člena ZPP).

Zakon o pravdnem postopku (1999) - ZPP  - člen 357a/1, 357a/2, 357a/4, 338, 366

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.